Ira Levin

Ira Levin (* 27. august 1929, New York,  New York, USA – † 12. november 2007, New York) bol americký spisovateľ, dramatik a básnik.

 Životopis   
Po vyštudovaní filozofie a angličtiny na New York University písal scenáre pre televíziu. Svoj prvý román A Kiss Before Dying napísal ako 22 ročný. Levin je neobyčajne nadaný a prispôsobivý autor, vynikajúci v žánroch trilerov a komédií. Napísal napríklad hru No Time For Sergeants, podľa ktorej bol neskôr natočený populárny film.https://www.imdb.com/title/tt0052005/

Levinovym najväčším divadelným úspechom bol komediálny triler Deathtrap, ktorý sa stal najdlhšie uvádzaným trilerom na Broadwayi. V roku 1982 podľa neho natočil Sidney Lumet film s Christopherom Reevom a Michaelom Cainom.

Podľa jeho najznámejšieho románu Rosemary's baby (slov. preklad: Rosemarino dieťa), hororového príbehu o satanizme, nakrútil v roku 1968 režisér Roman Polański film Rosemary má dieťatko. Filmovej adaptácie sa dočkali aj jeho ďalšie romány A Kiss Before Dying (Bozk pred smrťou, dvakrát), The Boys from Brazil, (Chlapci z Brazílie, dvakrát), The Stepford Wives (Stepfordské paničky, dvakrát), a Sliver (Ten, kto sa pozerá). V Chlapcoch z Brazílie Levin písal o nacistickom vojnovom zločincovi Josefovi Mengelem, ktorý sa snaží vytvoriť armádu Hitlerových klonov. Pôsobivosť románu umocňuje realistické stvárnenie príbehu. 

Levinove romány boli vydané v takmer všetkých svetových jazykoch a stali sa medzinárodnými bestsellermi.

Za celoživotné dielo dostal ocenenie Horror Writers Association's Bram Stoker a dvakrát získal cenu Edgara Allana Poea. 

 Dielo 
 Romány 
 1952 – A Kiss Before Dying, (v slovenčine Ešte bozk, a zomrieš!) 
 1967 – Rosemary's baby (v slovenčine Rosemarino dieťa) 
 1970 – This Perfect Day 
 1972 – The Stepford Wives (v slovenčine Stepfordské paničky) 
 1976 – The Boys from Brazil (v slovenčine Chlapci z Brazílie) 
 1991 – Sliver (v slovenčine Vrah vo vežiaku)  
 1997 – Son of Rosemary

 Hry 
 No Time For Sergeants (1956)
 Interlock (1958) 
 Critic's Choice (1962)
 General Seeger (1962)
 Dr. Cook's Garden (1968) 
 Veronica's Room (1974)
 Osídla smrti (Deathtrap, 1978) – nominácia Tony Award na najlepšiu hru
 Break a Leg: A Comedy in Two Acts (1981) 
 Cantorial (1982) 

 Muzikály 
 Drat! The Cat! (1965) – scenár a texty piesní

 Referencie 

 Iné projekty 

 Externé odkazy 


 Ira Levin v Internet Broadway Database

Kategória:Spisovatelia USA
Kategória:Dramatici USA
Kategória:Osobnosti z New Yorku